
MVB-szerű extracelluláris vezikulák kibocsátásának vizsgálata

Az extracelluláris vezikulák (EV-k) membránnal határolt, többnyire gömb alakú, sejten kívüli részecskék. Szerepet játszanak többek között a sejtek közötti információáramlásban. A tudomány jelenlegi állása szerint a legfontosabbnak tartott kis EV-k (40-150 nm) elsősorban multivezikuláris testek (MVB) exocitózisa révén jutnak a külvilágba.
Célunk egy nemrégiben megfigyelt EV szekréciós útvonal vizsgálata, a keletkező EV-k kvalitatív és kvantitatív jellemzése.
Kísérleteink során 2D sejtvonalakat, 3D bio-nyomtatott tenyészeteket és egérből származó szövetmintákat alkalmaztunk. Az EV szekréció folyamatát konfokális mikroszkópia (immuncitokémiai jelölés, palmGFP és fluoreszcens laktadherin alkalmazásával) és transzmissziós elektronmikroszkópia segítségével vizsgáltuk.
A fluoreszcens membránjelölés lehetővé tette az EV-k megfigyelését keletkezési helyükön. Minden vizsgált tenyészetben és szöveti extracelluláris térben is azonosítottuk a nagy (500-5000 nm átmérőjű), MVB-szerű EV-k lefűződését. Ezek gyakoriságát és dinamikáját vizsgáltuk, próbáltuk befolyásolni többek között citokalazin-B és kolhicin segítségével.
Az MVB-szerű struktúrák kibocsátását minden általunk használt kísérleti rendszerben sikerült megfigyelnünk, keletkezésük dinamikáját befolyásolnunk. Feltételezzük, hogy egy eddig kevéssé ismert EV kibocsátási útvonal általánosan jelenlévő formáját ismertük fel. A sejtek mikrokörnyezetének megfigyelhetősége jelentősen kibővült 3D bio-nyomtatott sejttenyészetek alkalmazásakor.



